b'\n_START_ARTICLE_\nCushingov sindrom\n_START_SECTION_\nEtiologija\n_START_PARAGRAPH_\nNajpogostej\xc5\xa1i je iatrogeni Cushingov sindrom, ki nastane zaradi u\xc5\xbeivanja visokih odmerkov glukokortikoidov pri zdravljenju_NEWLINE_raznih bolezni. Endogeni Cushingov sindrom pa je endokrina bolezen, ki jo v 80\xc2\xa0% povzro\xc4\x8da \xc4\x8dezmerno izlo\xc4\x8danje kortikotropina (ACTH), zlasti zaradi kortikotropnega adenoma hipofize (t. i. Cushingova bolezen), redkeje pa zaradi tumorja izven hipofize (sindrom ektopi\xc4\x8dne sekrecije kortikotropina) ali zelo redko zaradi ektopi\xc4\x8dnega tumorja, ki izlo\xc4\x8da kortikotropin spro\xc5\xa1\xc4\x8dajo\xc4\x8di hormon. V 20\xc2\xa0% primerov gre za od kortikotropina neodvisni Cushingov sindrom, ki je najve\xc4\x8dkrat posledica tumorja nadledvi\xc4\x8dnice ali redkeje nodularne bolezni nadledvi\xc4\x8dnice, makronodularne hiperplazije nadledvi\xc4\x8dnice ali McCune\xe2\x80\x93Albrightovega sindroma.\n_START_SECTION_\nZnaki in simptomi\n_START_PARAGRAPH_\nZna\xc4\x8dilni simptomi in znaki so sredote\xc5\xbena porazdelitev ma\xc5\xa1\xc4\x8devja, okrogloli\xc4\x8dnost, pove\xc4\x8danje telesne te\xc5\xbee, utrudljivost in mi\xc5\xa1i\xc4\x8dna \xc5\xa1ibkost, povi\xc5\xa1an krvni tlak, hirzuitizem, amenoreja pri \xc5\xbeenskah, ko\xc5\xbene strije, osebnostne spremembe, krvavitve v ko\xc5\xbeo, edem, redkeje poliurija in polidipsija, mo\xc4\x8dna osteoporoza in sladkorna bolezen. Med laboratorijskimi izvidi izstopa hipokalijemija.'